KAMP: Trond Eirik Schea tror hvitsnippforbryterne vil vinne på at Økokrim legges ned. Økokrim-sjefen mener han står i en interessekamp mot noen av landets best betalte advokater.

ØKOKRIM

Økokrim-sjef Trond Eirik Schea er i hardt vær: I midten av mai kom en rapport som foreslo en total omlegging av dagens Økokrim, og i kjølvannet av rapporten har en rekke profilerte forsvarsadvokater kommet med krass kritikk av Økokrim.

Sist ut i rekka av kritikere er Cato Schiøtz, som i Aftenposten har hevdet at Økokrims omdømme har blitt betydelig svekket de siste åra.

Schiøtz mener Økokrim mangler en sterk leder og etterlyser en reorganisering. Han nevner også Økokrims pågående etterforskning av Vimpelcom-saken og hans korrupsjonssiktede klient Jo Lunder – en etterforskning som ifølge Schiøtz «for lengst er moden for henleggelse».

Trond Eirik Schea ønsker ikke å kommentere kritikken fra Schiøtz, men merker seg at det pågår «en interessekamp» om Økokrims framtid.

– Økokrim har alltid hatt sterke kritikere. Går du historien i sømmene, så ser du at forsvarerne også fremmer kritikk i saker som har endt med straff på flere års fengsel. Det har også vært kritikk på at vi har drevet opp straffenivået i ulike saker. Poenget mitt er at vi forsøker å lytte til kritikk, men det er ikke all kritikk som treffer like godt.

Økokrims framtid: • Økokrim er politiets sentrale enhet for etterforskning og påtale av økonomisk kriminalitet og miljøkriminalitet. • Et regjeringsoppnevnt utvalg foreslår å slå sammen Økokrim og Kripos til en felles bistands- og etterforskningsenhet, lagt til Politidirektoratet (Pod). • Et mindretall i utvalget vil bevare Økokrim som i dag. • I Klassekampen i går advarte tidligere korrupsjonsjeger Eva Joly sterkt mot omleggingen. • Forslaget har fått støtte i Høyre, mens SV er kritisk. Det er uklart hva andre de andre partiene på Stortinget mener. • Økokrim har over flere år vært presset økonomisk.

Borgerlige fiender?

I gårsdagens Klassekampen hevdet EU-parlamentarikeren og den tidligere korrupsjonsjegeren Eva Joly at det er «alle konservative regjeringers drøm» å nedlegge Økokrim.

I Storbritannia går nå de konservative toryene og statsminister Theresa May til valg på en nedleggelse av Økokrims søsterorganisasjon Serious Fraud Office.

På spørsmål om det er de borgerlige politikerne som er mest skeptiske til Økokrim, svarer Trond Eirik Schea følgende:

– Jeg mener at et velfungerende Økokrim er bra for en sunn kapitalisme, hvis du er kapitalist. Så dette burde ikke ha særlig med partipolitikk å gjøre. Men ser du på oss som en slags omvendt klassepurk, så er det vel ikke først og fremst Snorre Valens middagsgjester som synes Økokrim er brysomme.

I forrige uke advarte Valen, som er SVs nestleder og finanspolitiske talsperson, mot en omlegging av Økokrim.

Frykter hvitsnipper går fri

Omorganiseringen er foreslått av det såkalte særorganutvalget, som la fram sin anbefaling i midten av mai. Det regjeringsoppnevnte utvalget ønsker å slå sammen Økokrim og Kripos til et nytt felles bistands- og etterforskningsorgan, lagt under Politi­direktoratet (Pod). Utvalget tar også til orde for å skille mellom etterforskningsansvaret og påtaleansvaret i arbeidet med økonomisk kriminalitet.

Men fordi sakene er så juridisk komplekse og arbeids­intensive mener Schea at det har vist seg viktig å ha påtaleansvarlig inne gjennom hele arbeidet fra etterforskning til påtaleavgjørelse.

– Det har vist seg at det er viktig å ha påtalejurister med det beste blikket for hva som kreves for et saksfremlegg i domstolene inne fra start, sier Schea, som også viser til tilsvarende organisering i andre land.

– Det er ikke bare vår erfaring, men også erfaringen fra flere andre land, sier han.

Schea mener de foreslåtte omleggingene vil føre til at ressurser tas bort fra etterforskningen av økonomisk kriminalitet som korrupsjon og skattesvindel – ofte omtalt som hvitsnippkriminalitet.

– Dette er saker som har et særpreg ved at de retter seg mot ressurssterke mistenkte, med advokater som bruker de mulighetene som finnes for å få saken bort. Sakene er tidkrevende og fører gjerne til en omfattende etterforskning over flere land. Erfaringen er at det er behov for skjermede ressurser for å ta slike saker, sier Schea.

– Vil slike saker tape i ressurskampen dersom Økokrim legges under Kripos?

– I kriminalpolitikken blir det ofte mindre oppmerksomhet rundt saker der skadevirkningen er indirekte. I en korrupsjonssak er det ingen vinduer som blir knust og folk opplever ikke en akutt følelse av utrygghet. Likevel handler det om tilliten til hele det økonomiske systemet.

Må legge bort saker

Økokrim har de siste åra hatt en trang ressurssituasjon, samtidig som de har hatt ansvaret for å følge opp de nye politidistriktene og deres enheter for økonomisk kriminalitet.

Trange budsjett og nye oppgaver har ført til at Økokrim får etterforsket færre saker. I 2014 ble det åpnet ny etterforskning i 25 saker, mot 15 i 2015 og bare 12 i 2016. Trond Eirik Schea forteller om en situasjon der Økokrim må droppe store og alvorlige saker.

– Jeg mener vi definitivt bør ta inn flere saker enn 12, sier Schea, som anslår at Økokrim gjerne kunne tatt det dobbelte antallet saker i fjor.

Han viser til at sakene blir stadig mer omfattende.

– Det er et helt annet kaliber på sakene nå enn for noen år siden. Det er en innovativ bransje, og det blir stadig mer utfordrende å komme til bunns i sakene.

– Hva slags saker har dere ikke hatt ressurser til å ta?

– Det har hendt at vi har hatt besøk av granskere, som jobber på oppdrag fra selskaper, og som har vært gjennom det selskapene kaller misligheter. Det er ofte korrupsjons- eller utroskapssaker, og det er også eksempler på skatte­saker som vi gjerne skulle tatt, for å nevne noe.

– Hvor store er disse sakene?

– Sakene er i millionklassen, og ut ifra alvorlighet hadde de absolutt fortjent å få et strafferettslig oppgjør. Det er saker som ikke fortjener å bli liggende i en skuff i selskapets arkiver, kanskje med en oppsigelse og noen nye rutiner, men ikke mer. Og det er slett ikke sånn at vi ser igjen disse sakene som straffesaker i politidistriktene når Økokrim ikke tar dem.

siment@klassekampen.no

anneh@klassekampen.no